CELEX: 32021R2066
Language: lv
Date: 2021-08-25 00:00:00
Title: Komisijas Deleģētā regula (ES) 2021/2066 (2021. gada 25. augusts), ar ko Eiropas Parlamenta un Padomes Regulu (ES) 2019/1022 papildina attiecībā uz izkraušanas pienākuma īstenošanas noteikumiem par dažiem demersālajiem krājumiem Vidusjūras rietumu daļā laikposmā no 2022. līdz 2024. gadam

26.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 421/17
               
            
         KOMISIJAS DELEĢĒTĀ REGULA (ES) 2021/2066
         (2021. gada 25. augusts),
         ar ko Eiropas Parlamenta un Padomes Regulu (ES) 2019/1022 papildina attiecībā uz izkraušanas pienākuma īstenošanas noteikumiem par dažiem demersālajiem krājumiem Vidusjūras rietumu daļā laikposmā no 2022. līdz 2024. gadam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/1022 (2019. gada 20. jūnijs), ar kuru izveido daudzgadu plānu zvejniecībām, kas izmanto bentiskos krājumus Vidusjūras rietumu daļā, un ar kuru groza Regulu (ES) Nr. 508/2014 (1), un jo īpaši tās 14. pantu,
         tā kā:
         
                     (1)
                  
                  
                     Ar Regulu (ES) 2019/1022 izveido daudzgadu plānu bentiskajām [demersālajām] zvejniecībām, kas darbojas Vidusjūras rietumu daļā. Ar minētās regulas 14. pantu Komisija tiek pilnvarota pieņemt deleģētos aktus, lai šo regulu papildinātu, attiecībā uz izkraušanas pienākumu nosakot sīkus noteikumus par visiem sugu krājumiem Vidusjūras rietumu daļā, uz kuriem izkraušanas pienākums attiecas, un nejaušām pelaģisko zivju nozvejām zvejniecībās, kas izmanto krājumus saskaņā ar šo noteikumu.
                  
               
                     (2)
                  
                  
                     Ņemot vērā trīs kopīgos ieteikumus, kurus Komisijai 2016. gadā iesniegušas vairākas dalībvalstis, kas ir tieši ieinteresētas to zvejniecību pārvaldībā, kuras darbojas Vidusjūrā (Grieķija, Spānija, Francija, Horvātija, Itālija, Kipra, Malta un Slovēnija), ar Komisijas Deleģēto regulu (ES) 2017/86 (2) tika izveidots izmetumu plāns dažām bentiskajām [demersālajām] zvejniecībām, kas darbojas Vidusjūrā, un tas bija jāpiemēro laikposmā no 2017. gada 1. janvāra līdz 2019. gada 31. decembrim. Minētie trīs kopīgie ieteikumi attiecās uz Vidusjūras rietumu daļu, Adrijas jūru un Vidusjūras dienvidaustrumu daļu.
                  
               
                     (3)
                  
                  
                     2021. gada 7. maijā Spānija, Francija un Itālija (augsta līmeņa grupa Pescamed) iesniedza Komisijai kopīgu ieteikumu, kurā pēc konsultēšanās ar Vidusjūras konsultatīvo padomi (MEDAC) tika ierosināts saistībā ar izkraušanas pienākumu pagarināt noteiktu atbrīvojumu termiņu attiecībā uz demersālajām zvejniecībām, kas darbojas Vidusjūras rietumu daļā.
                  
               
                     (4)
                  
                  
                     Zivsaimniecības zinātnes, tehnikas un ekonomikas komiteja (ZZTEK) minēto kopīgo ieteikumu novērtēja laikposmā no 2021. gada 17. līdz 21. maijam (3).
                  
               
                     (5)
                  
                  
                     2021. gada 21. jūlijā augsta līmeņa grupa Pescamed iesniedza atjauninātu kopīgo ieteikumu, kas bija saskaņots ar ZZTEK novērtējumu.
                  
               
                     (6)
                  
                  
                     Saskaņā ar Eiropas Parlamenta un Padomes Regulas (ES) Nr. 1380/2013 (4) 18. pantu Komisija ir izskatījusi kopīgo ieteikumu, ņemot vērā ZZTEK izvērtējumu, lai nodrošinātu, ka tas ir savietojams ar attiecīgajiem saglabāšanas pasākumiem, to vidū ar izkraušanas pienākumu.
                  
               
                     (7)
                  
                  
                     Komisija atzīmē, ka Vidusjūras rietumu daļā sugas tiek zvejotas vienlaikus un ļoti dažādos daudzumos un ka tas apgrūtina vienota krājuma pieejas izmantošanu. Papildus tam šīs sugas tiek nozvejotas ar nelieliem zvejas kuģiem un izkrautas daudzās dažādās izkraušanas vietās, kas ģeogrāfiski izkaisītas gar piekrasti, un tā rezultātā veidojas neproporcionālas izmaksas par nevēlamu nozveju apstrādi.
                  
               
                     (8)
                  
                  
                     Atjauninātajā kopīgajā ieteikumā ir ierosināts saskaņā ar Regulas (ES) Nr. 1380/2013 15. panta 4. punkta b) apakšpunktu pagarināt izdzīvotības atbrīvojumu, kas noteikts attiecībā uz divvāku gliemjiem, t. i., ķemmīšgliemenēm Pecten jacobeus, cietgliemenēm Venerupis spp. un gliemenēm Venus spp., kuras nozvejotas ar mehānisko dragu (HMD), minēto atbrīvojumu attiecinot arī uz 2022. gadu. ZZTEK atgādināja dalībvalstīm, ka ir jāpabeidz divi pašreizējie pētījumi, lai varētu turpināt izvērtēt ķemmīšgliemeņu, cietgliemeņu un gliemeņu izdzīvotības rādītājus. Tā kā pierādījumi par šo sugu izdzīvotības rādītājiem nav pārliecinoši, Komisija uzskata, ka izdzīvotības atbrīvojums šajā regulā būtu jāiekļauj uz vienu gadu, kamēr vēl nav iesniegti attiecīgie dati par izdzīvotību. Attiecīgajām dalībvalstīm būtu līdz 2022. gada 1. maijam jāiesniedz Komisijai attiecīgie dati par minēto triju sugu izdzīvotību, lai ZZTEK varētu pilnībā izvērtēt šā atbrīvojuma pamatotību un lai Komisija varētu veikt pārskatīšanu.
                  
               
                     (9)
                  
                  
                     Atjauninātajā kopīgajā ieteikumā ir ierosināts pagarināt izdzīvotības atbrīvojumu, kas noteikts attiecībā uz Norvēģijas omāru (Nephrops norvegicus), kurš nozvejots ar grunts traļiem (OTB, OTT, PTB, TBN, TBS, TB, OT, PT un TX), minēto atbrīvojumu attiecinot arī uz 2022., 2023. un 2024. gadu. ZZTEK uzskatīja, ka zinātniski pierādījumi uzrāda ļoti zemus minētās sugas izdzīvotības rādītājus Vidusjūras rietumu daļā un citos reģionos jūlijā un augustā. Tā kā pārējā gada laikā ir novēroti augsti izdzīvotības rādītāji, Komisija, ņemot vērā zvejas rīku, zvejas paņēmienu un ekosistēmas raksturlielumus, uzskata, ka izdzīvotības atbrīvojuma termiņš būtu jāpagarina par trim gadiem, izņemot katra gada jūliju un augustu.
                  
               
                     (10)
                  
                  
                     Atjauninātajā kopīgajā ieteikumā ir ierosināts pagarināt izdzīvotības atbrīvojumu, kas noteikts attiecībā uz Norvēģijas omāru (Nephrops norvegicus), kurš noķerts ar ķeramajiem groziem un zivju krātiņveida lamatām (FPO, FIX), minēto atbrīvojumu attiecinot arī uz 2022., 2023. un 2024. gadu. ZZTEK uzskatīja, ka šo atbrīvojumu pamatojošā informācija ir nepilnīga. Tomēr, ņemot vērā to, ka minētā zvejniecība ir diezgan selektīva, Komisija uzskata, ka atbrīvojuma termiņš būtu jāpagarina par trim gadiem.
                  
               
                     (11)
                  
                  
                     Atjauninātajā kopīgajā ieteikumā ir ierosināts pagarināt izdzīvotības atbrīvojumu, kas noteikts attiecībā uz sarkanspuru pageli (Pagellus bogaraveo), kura nozvejota ar āķiem un āķu rindām (LHP, LHM, LLS, LLD, LL, LTL, LX), minēto atbrīvojumu attiecinot arī uz 2022. un 2023. gadu. ZZTEK uzskatīja, ka ir sniegti pierādījumi, kas pamato šo atbrīvojumu, bet būtu vajadzīgi papildu zinātniskie pētījumi, lai nepastarpināti novērotu izmetumu izdzīvotību. Tāpēc Komisija uzskata, ka šā atbrīvojuma termiņš būtu jāpagarina par diviem gadiem.
                  
               
                     (12)
                  
                  
                     Atjauninātajā kopīgajā ieteikumā ir ierosināts pagarināt izdzīvotības atbrīvojumu, kas noteikts attiecībā uz omāru (Homarus gammarus) un langustiem (Palinuridae), kuri nozvejoti ar tīkliem (GNS, GN, GND, GNC, GTN, GTR, GEN) un noķerti ar ķeramajiem groziem un zivju krātiņveida lamatām (FPO, FIX), minēto atbrīvojumu attiecinot arī uz 2022. un 2023. gadu. ZZTEK uzskatīja, ka ir sniegti pierādījumi, kas apliecina, ka šā atbrīvojuma ietekme uz izdzīvotību, visticamāk, būs zema, bet būtu vajadzīgi papildu zinātniskie pētījumi, lai nepastarpināti novērotu izmetumu izdzīvotības rādītājus. Tāpēc Komisija uzskata, ka šā atbrīvojuma termiņš būtu jāpagarina par diviem gadiem.
                  
               
                     (13)
                  
                  
                     Kopīgajā ieteikumā bija sniegti atjaunināti zinātniskie pierādījumi par neproporcionālām nevēlamu nozveju apstrādes izmaksām. Lai gan ZZTEK norādīja, ka ir sniegti izmaksu pieauguma aprēķini, tā arī uzsvēra, ka ir grūti novērtēt, cik lielā mērā izmaksas ir neproporcionālas. ZZTEK norādīja, ka par neproporcionālām izmaksām sniegto informāciju varētu vēl papildināt un ka būtu jāveic atbrīvojuma ietekmes novērtējums. Vēl ZZTEK norādīja, ka būtu jānosaka, ka prioritāte ir nevēlamu nozveju apjoma samazināšana, izmantojot selektīvākus zvejas rīkus vai nosakot aizsargātas jūras teritorijas. Komisija atzinīgi novērtē augsta līmeņa grupas Pescamed apņemšanos, ka prioritāri ir jāturpina uzlabot selektivitāte un jānosaka zvejniecībām telpiski ierobežojumi, lai panāktu nevēlamu nozveju apjoma samazināšanos. ZZTEK norādīja, ka kombinētā de minimis pieeja aptver plašu sugu grupu ar plaša diapazona izmetumu rādītājiem, taču uzskatīja, ka ir pareizi piemērot šādu plašu tvērumu, ņemot vērā to attiecīgo zvejniecību sarežģītību, kas darbojas Vidusjūras rietumu daļā. Turklāt ZZTEK uzskatīja, ka, nosakot individuālus de minimis atbrīvojumus, kas aptver vienu sugu, visticamāk, rastos daudz atsevišķu atbrīvojumu, kurus būtu vienlīdz sarežģīti uzraudzīt. Komisija uzskata, ka šis atbrīvojums būtu jāpapildina ar ierosinātajiem procentuālajiem līmeņiem.
                  
               
                     (14)
                  
                  
                     Dalībvalstis kopīgajā ieteikumā no jauna apņēmās palielināt zvejas rīku selektivitāti saskaņā ar pašreizējo pētniecisko programmu rezultātiem nolūkā samazināt un ierobežot nevēlamas nozvejas un jo īpaši to īpatņu nozvejas, kas ir mazāki par minimālo saglabāšanas references izmēru.
                  
               
                     (15)
                  
                  
                     Turklāt dalībvalstis kopīgajā ieteikumā apņēmās arī identificēt vēl citus aizlieguma apgabalus, lai samazinātu zivju mazuļu mirstību, ja ir pierādījumi par augstu zivju mazuļu koncentrāciju. Pasākumi, kas ierosināti atjauninātajā kopīgajā ieteikumā, ir saskaņā ar Regulas (ES) Nr. 1380/2013 15. panta 4. punktu un 5. punkta b) un c) apakšpunktu un 18. panta 3. punktu.
                  
               
                     (16)
                  
                  
                     Šajā regulā paredzētie pasākumi tieši ietekmē Savienības kuģu zvejas sezonas plānošanu un saistītās saimnieciskās darbības, tāpēc šai regulai būtu jāstājas spēkā tūlīt pēc tās publicēšanas. Tā būtu jāpiemēro no 2022. gada 1. janvāra,
                  
               IR PIEŅĒMUSI ŠO REGULU.
         
            1. pants
            Izkraušanas pienākuma īstenošana
            Šajā regulā noteikts, kā Regulas (ES) Nr. 1380/2013 15. panta 1. punktā paredzētais izkraušanas pienākums piemērojams demersālajās zvejniecībās, kuras darbojas Savienības ūdeņos Vidusjūras rietumu daļā.
         
         
            2. pants
            Definīcijas
            Šajā regulā piemēro šādas definīcijas:
            
                        a)
                     
                     
                        “GFCM ģeogrāfiskie apakšapgabali” (ĢAA) ir Eiropas Parlamenta un Padomes Regulas (ES) Nr. 1343/2011 (5) I pielikumā definētie Vidusjūras Vispārējās zivsaimniecības komisijas (GFCM) ģeogrāfiskie apakšapgabali;
                     
                  
                        b)
                     
                     
                        “Vidusjūras rietumu daļa” ir GFCM 1., 2., 5., 6., 7., 8., 9., 10., 11.1., 11.2. un 12. ģeogrāfiskais apakšapgabals.
                     
                  
         
            3. pants
            Izdzīvotības atbrīvojumi
            
               1.   Atbrīvojumu no izkraušanas pienākuma, kas Regulas (ES) Nr. 1380/2013 15. panta 4. punkta b) apakšpunktā paredzēts attiecībā uz sugām, par kurām pieejamie zinātniskie pierādījumi uzrāda augstus izdzīvotības rādītājus, Vidusjūras rietumu daļā piemēro:
               
                           a)
                        
                        
                           ķemmīšgliemenēm Pecten jacobeus, kas ar mehānisko dragu (HMD) nozvejotas līdz 2022. gada 31. decembrim;
                        
                     
                           b)
                        
                        
                           cietgliemenēm Venerupis spp., kas ar mehānisko dragu (HMD) nozvejotas līdz 2022. gada 31. decembrim;
                        
                     
                           c)
                        
                        
                           gliemenēm Venus spp., kas ar mehānisko dragu (HMD) nozvejotas līdz 2022. gada 31. decembrim;
                        
                     
                           d)
                        
                        
                           Norvēģijas omāram (Nephrops norvegicus), kas ar grunts traļiem (OTB, OTT, PTB, TBN, TBS, TB, OT, PT un TX) nozvejots no janvāra līdz jūnijam un no septembra līdz decembrim, katru gadu līdz 2024. gada 31. decembrim;
                        
                     
                           e)
                        
                        
                           Norvēģijas omāram (Nephrops norvegicus), kas ar ķeramajiem groziem un zivju krātiņveida lamatām (FPO, FIX) noķerts līdz 2024. gada 31. decembrim;
                        
                     
                           f)
                        
                        
                           sarkanspuru pagelei (Pagellus bogaraveo), kas ar āķiem un āķu rindām (LHP, LHM, LLS, LLD, LL, LTL, LX) nozvejota līdz 2023. gada 31. decembrim;
                        
                     
                           g)
                        
                        
                           omāram (Homarus gammarus), kas ar tīkliem (GNS, GN, GND, GNC, GTN, GTR, GEN) un ar ķeramajiem groziem nozvejots un ar zivju krātiņveida lamatām (FPO, FIX) noķerts līdz 2023. gada 31. decembrim;
                        
                     
                           h)
                        
                        
                           langustiem (Palinuridae), kas ar tīkliem (GNS, GN, GND, GNC, GTN, GTR, GEN) nozvejoti un ar ķeramajiem groziem un zivju krātiņveida lamatām (FPO, FIX) noķerti līdz 2023. gada 31. decembrim.
                        
                     
            
               2.   Ķemmīšgliemenes Pecten jacobeus, cietgliemenes Venerupis spp., gliemenes Venus spp., Norvēģijas omāru (Nephrops norvegicus), sarkanspuru pageli (Pagellus bogaraveo), omāru (Homarus gammarus) un langustus (Palinuridae), kas nozvejoti 1. punktā minētajos apstākļos, tūlīt atbrīvo apgabalā, kurā tie nozvejoti.
            
            
               3.   Līdz 2022. gada 1. maijam dalībvalstis, kas ir tieši ieinteresētas to zvejniecību pārvaldībā, kuras darbojas Vidusjūrā, iesniedz Komisijai papildu izmetumu datus un jebkuru citu atbilstīgu zinātnisko informāciju, kas pamato 1. punkta a), b) un c) apakšpunktā noteikto atbrīvojumu. ZZTEK šos iesniegtos datus un informāciju izvērtē vēlākais līdz 2022. gada 31. jūlijam.
            
         
         
            4. pants
            
               De minimis
               atbrīvojumi
            
            Atkāpjoties no Regulas (ES) Nr. 1380/2013 15. panta 1. punkta, drīkst izmest šādus sugu daudzumus atbilstoši Regulas (ES) Nr. 1380/2013 15. panta 4. punkta c) apakšpunktam:
            
                        a)
                     
                     
                        attiecībā uz heku (Merluccius merluccius) un jūras barbēm (Mullus spp.) – 2022. un 2023. gadā līdz 5 % no šo sugu gada kopējām nozvejām, kas gūtas ar kuģiem, kuri izmanto grunts traļus;
                     
                  
                        b)
                     
                     
                        attiecībā uz heku (Merluccius merluccius) un jūras barbēm (Mullus spp.) – 2022. un 2023. gadā līdz 1 % no šo sugu gada kopējām nozvejām, kas gūtas ar kuģiem, kuri izmanto žaunu tīklus un vairāksienu tīklus;
                     
                  
                        c)
                     
                     
                        attiecībā uz Eiropas labraku (Dicentrarchus labrax), gredzenoto jūras plaudi (Diplodus annularis), asdeguna jūras plaudi (Diplodus puntazzo), balto jūras plaudi (Diplodus sargus), divsvītru jūras plaudi (Diplodus vulgaris), grūperiem (Epinephelus spp.), svītraino jūras plaudi (Lithognathus mormyrus), sudraboto pageli (Pagellus acarne), sarkanspuru pageli (Pagellus bogaraveo), parasto pageli (Pagellus erythrinus), parasto jūraskarūsu (Pagrus pagrus), poliprionu (Polyprion americanus), parasto jūrasmēli (Solea solea), zeltaino jūraskarūsu (Sparus aurata) un sārto dziļūdens garneli (Parapenaeus longirostris) – 2022. un 2023. gadā līdz 5 % no šo sugu gada kopējām nozvejām, kas gūtas ar kuģiem, kuri izmanto grunts traļus;
                     
                  
                        d)
                     
                     
                        attiecībā uz Eiropas labraku (Dicentrarchus labrax), gredzenoto jūras plaudi (Diplodus annularis), asdeguna jūras plaudi (Diplodus puntazzo), balto jūras plaudi (Diplodus sargus), divsvītru jūras plaudi (Diplodus vulgaris), grūperiem (Epinephelus spp.), svītraino jūras plaudi (Lithognathus mormyrus), sudraboto pageli (Pagellus acarne), sarkanspuru pageli (Pagellus bogaraveo), parasto pageli (Pagellus erythrinus), parasto jūraskarūsu (Pagrus pagrus), poliprionu (Polyprion americanus), parasto jūrasmēli (Solea solea) un zeltaino jūraskarūsu (Sparus aurata) – 2022. un 2023. gadā līdz 3 % no šo sugu gada kopējām nozvejām, kas gūtas ar kuģiem, kuri izmanto žaunu tīklus un vairāksienu tīklus;
                     
                  
                        e)
                     
                     
                        attiecībā uz Eiropas labraku (Dicentrarchus labrax), gredzenoto jūras plaudi (Diplodus annularis), asdeguna jūras plaudi (Diplodus puntazzo), balto jūras plaudi (Diplodus sargus), divsvītru jūras plaudi (Diplodus vulgaris), grūperiem (Epinephelus spp.), svītraino jūras plaudi (Lithognathus mormyrus), sudraboto pageli (Pagellus acarne), parasto pageli (Pagellus erythrinus), parasto jūraskarūsu (Pagrus pagrus), poliprionu (Polyprion americanus), parasto jūrasmēli (Solea solea) un zeltaino jūraskarūsu (Sparus aurata) – 2022. un 2023. gadā līdz 1 % no šo sugu gada kopējām nozvejām, kas gūtas ar kuģiem, kuri izmanto āķus un āķu rindas.
                     
                  
         
            5. pants
            Stāšanās spēkā un piemērošana
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2022. gada 1. janvāra līdz 2024. gada 31. decembrim.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 25. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 172, 26.6.2019., 1. lpp.
         
         
            (2)  Komisijas Deleģētā regula (ES) 2017/86 (2016. gada 20. oktobris), ar kuru izveido izmetumu plānu dažām bentiskajām zvejniecībām, kas darbojas Vidusjūrā (OV L 14, 18.1.2017., 4. lpp.).
         
            (3)  Zivsaimniecības zinātnes, tehnikas un ekonomikas komitejas (ZZTEK) ziņojumi. Par izkraušanas pienākumu sagatavoto kopīgo ieteikumu izvērtējums (ZZTEK-21-05), 2021. Eiropas Savienības Publikāciju birojs, Luksemburga. Pieejams vietnē https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (4)  Eiropas Parlamenta un Padomes Regula (ES) Nr. 1380/2013 (2013. gada 11. decembris) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).
         
            (5)  Eiropas Parlamenta un Padomes Regula (ES) Nr. 1343/2011 (2011. gada 13. decembris) par atsevišķiem noteikumiem attiecībā uz zveju Vidusjūras Vispārējās zivsaimniecības komisijas (GFCM) nolīguma apgabalā, ar kuru groza Padomes Regulu (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem (OV L 347, 30.12.2011., 44. lpp.).